ITTHI ปลื้ม! ยอดจอง “ไอพีโอ” วันแรกคึกคัก
ITTHI ปลื้ม! เปิดจองซื้อ IPO วันแรกกระแสแรง ตั้งเป้านำเงินระดมทุนเพิ่มศักยภาพธุรกิจ ขยายฐานลูกค้า
ITTHI ปลื้ม! เปิดจองซื้อ IPO วันแรกกระแสแรง ตั้งเป้านำเงินระดมทุนเพิ่มศักยภาพธุรกิจ ขยายฐานลูกค้า
14 มี.ค. 2566

บริษัท อิทธิฤทธิ์ ไนซ์ คอร์ปอเรชั่น จำกัด (มหาชน) หรือ ITTHI เปิดจองหุ้นไอพีโอ 14-16 มี.ค. 66 พบวันแรกยอดจองซื้อคึกคัก โดยนายกิตติชัย นาคะประเสริฐกุล รองกรรมการผู้จัดการอาวุโสฝ่ายวาณิชธนกิจ 3 บริษัทหลักทรัพย์ ยูโอบี เคย์เฮียน (ประเทศไทย) จำกัด (มหาชน) ในฐานะที่ปรึกษาทางการเงิน จับมือ นายธีรฉัตร ศิลปะสนธยานนท์ อำนวยการ บริษัทหลักทรัพย์ ฟินันซ่า จำกัด ในฐานะผู้จัดการการจัดจำหน่ายและรับประกันการจำหน่าย เปิดเผยถึงยอดจองที่ล้นทะลัก แสดงถึงความเชื่อมั่นในธุรกิจของ ITTHI และความเชื่อมั่นต่อปัจจัยพื้นฐานที่แข็งแกร่งจากการเป็นผู้เชี่ยวชาญด้านธุรกิจแสงสว่างมายาวนานกว่า 24 ปี ด้วยผลประกอบการที่โดดเด่น ทั้งในแง่รายได้ และ ความสามารถในการทำกำไร
ด้าน นายธนเสฏฐ์ อัครบุญญาพัฒน์ ประธานเจ้าหน้าที่บริหาร ITTHI ระบุว่า แผนระดมทุนครั้งนี้จะเพิ่มศักยภาพในการเติบโต และความสามารถในการแข่งขัน เงินที่ได้จากการระดมทุนจะนำไปขยายฐานลูกค้า ทั้งในกลุ่มดีเวลลอปเปอร์ชั้นนำ ซึ่งเป็นบริษัทที่จดทะเบียนอยู่ในตลาดหลักทรัพย์ฯ พร้อมรับโอกาส และสัญญาณเชิงบวกจากการขยายโครงการต่อเนื่องในปีนี้ และลูกค้ากลุ่มราชการที่คาดว่าจะเติบโตอย่างมีนัยสำคัญ โดยบริษัทมีเป้าหมายขึ้นแท่นเป็นผู้นำด้านผลิตภัณฑ์อิเล็กทรอนิกส์ประเภทผลิตภัณฑ์ไฟฟ้าส่องสว่าง พลังงานทดแทน อุปกรณ์เทคโนโลยีอัจฉริยะ และมุ่งมั่นที่จะพัฒนานวัตกรรมใหม่ๆ เพื่อสอดรับไลฟ์สไตล์ของผู้บริโภค ขณะที่ Backlog ในปีนี้ หนุนเป้าหมายรายได้โต 30% จากปีก่อน